કામવાળી બાઈ સહેલાઈથી મળી જવાથી ખૂશ થયેલો અભય આ વાત સાંભળીને થોડા વિચારમાં પડ્યો. એટલે રામઅવતારે વાત વાળતાં કહ્યું: સાહેબ, આમ તો ગુલાબો બિચારી દુખિયારી બાઈ છે. લગ્ન પછી બે જ વર્ષમાં ધણી અકસ્માતમાં ગુજરી ગયો. તેના દુઃખમાંથી બહાર આવે તે પહેલાં સાસરીયાઓએ તેને ખરાબ પગલાંની કહીને કાઢી મૂકી. તે પછી પિયરવાળાંઓએ એક મોટી ઉંમરના બીજવર સાથે તેનાં લગ્ન કરાવી દીધાં. પરંતુ તે ધણી દારૂડિયો અને શંકાશીલ હતો અને ગુલાબોને મારઝૂડ કરતો હતો. એટલે ગુલાબો તેને છોડીને અહીં તેની માસીને ઘેર આવતી રહી છે અને હવે છૂટક મજૂરી કરે છે. આ તો ગુલાબો મારા ગામની છે, એટલે હું બધું જાણું છું. તમારું કામ મળશે તો તેને થોડી મદદ પણ મળશે. બિચારીની ચોરટી હોવાની છાપથી તેને કામ મળતું નથી. એમાં ને એમાં મારા કરીયાણાના બીલના ય દસ હજાર ચડી ગયા છે.